Euroopa Parlamendi resolutsioon,

10. mai 2011,

tähelepanekutega, mis on Euroopa Koolitusfondi 2009. aasta eelarve täitmisele heakskiidu andmist käsitleva otsuse lahutamatu osa

EUROOPA PARLAMENT,

võttes arvesse Euroopa Koolitusfondi 2009. aasta lõplikku raamatupidamise aastaaruannet;

võttes arvesse kontrollikoja aruannet Euroopa Koolitusfondi eelarveaasta 2009 raamatupidamise aastaaruande kohta koos fondi vastustega [1];

võttes arvesse nõukogu 15. veebruari 2011. aasta soovitust (05892/2011 – C7-0052/2011);

võttes arvesse EÜ asutamislepingu artiklit 276 ja Euroopa Liidu toimimise lepingu artiklit 319;

võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [2] eriti selle artiklit 185;

võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1339/2008, millega luuakse Euroopa Koolitusfond, [3] eriti selle artiklit 17;

võttes arvesse komisjoni 19. novembri 2002. aasta määrust (EÜ, Euratom) nr 2343/2002 raamfinantsmääruse kohta asutustele, millele viidatakse Euroopa ühenduste üldeelarve suhtes kohaldatavat finantsmäärust käsitleva nõukogu määruse (EÜ, Euratom) nr 1605/2002 artiklis 185, [4] eriti selle artiklit 94;

võttes arvesse kodukorra artiklit 77 ja VI lisa;

võttes arvesse eelarvekontrollikomisjoni raportit ning tööhõive- ja sotsiaalkomisjoni arvamust (A7-0109/2011),

A. arvestades, et kontrollikoda märkis, et ta sai piisava kindluse 2009. aasta raamatupidamise aastaaruande usaldusväärsuse ja selle aluseks olevate tehingute seaduslikkuse ja korrektsuse kohta;

B. arvestades, et Euroopa Parlament andis 5. mail 2010. aastal heakskiidu Euroopa Koolitusfondi direktori tegevusele fondi 2008. aasta eelarve täitmisel [5] ning heakskiidu andmise otsusele lisatud resolutsioonis muu hulgas

- märkis, et pärast nõukogu 7. mai 1990. aasta määruse (EMÜ) nr 1360/90 (millega luuakse Euroopa Koolitusfond) [6] uuestisõnastamist on fondil nüüd võimalus arendada teadmisi muudes valdkondades kui varasematel aastatel;

- tundis muret kontrollikoja märkuste pärast seoses läbipaistvuse puudumisega värbamismenetluses ning Euroopa Pettustevastase Ameti (OLAF) sekkumisega, kes algatas uurimise (OF/2009/0370);

- nõudis tungivalt, et fond esitaks aruande inimressursside jaotamise kohta; märkis eelkõige, et kui aastase tegevuskava ja tegevusaruannete koostamisel ei võeta inimressursse piisavalt arvesse, siis tekib ebatõhususe oht;

C. arvestades, et fondi 2009. aasta eelarve oli 19100000 eurot, mis on 0,5 % väiksem kui 2008. aasta eelarve,

1. osutab kontrollikoja kinnitusele, mille kohaselt annab 19100000 euro suuruse eelarvega fondi raamatupidamise aastaaruanne tõepärase pildi fondi finantsolukorrast 31. detsembri 2009. aasta seisuga ning et fondi tehingud ja rahavood sellel eelarveaastal on fondi finantsmäärusega kooskõlas;

Tulemused

2. kiidab heaks fondi kavatsuse tõhustada kutsehariduse ja -koolituse süsteemide toimimist fondi partnerriikides (Torino protsess) ning töötada välja ühine metoodika rahvusvaheliste organisatsioonide ja kahepoolsete rahastajatega, et täiustada oma osa;

3. kutsub fondi veel kord üles koostama kontrollikoja järgmisele aruandele lisamise eesmärgil võrdlustabelit, mis sisaldab selle aasta tulemusi, mille eelarve täitmisele heakskiidu andmist käsitletakse, ning sellele eelnenud aasta tulemusi, et eelarve täitmisele heakskiitu andev asutus saaks paremini hinnata fondi tulemuslikkust aastast aastasse;

Koostöö Euroopa Kutseõppe Arenduskeskusega (Cedefop)

4. märgib, et 2009. aasta novembris pikendati fondi ja Cedefopi vahelist koostöölepingut perioodiks 2010–2013; tunnistab, et fond ja Cedefop koostavad igal aastal koostööraamistikust lähtudes ühise tööprogrammi, mis lisatakse mõlema ameti tööprogrammile; kiidab heaks fondi kavatsuse esitada edaspidi iga-aastaste tegevusaruannete raames üksikasjalikum aruanne selle ühise tööprogrammi rakendamise kohta;

Eelarve haldamine

5. nõuab tungivalt, et fond töötaks välja rangema eelarvemenetluse, et vältida eelarves arvukaid ümberpaigutusi; kutsub lisaks fondi üles taotlema juhatuse luba, kui ümberpaigutused on vajalikud; tuletab meelde, et kõnealune nõue on sätestatud fondi finantsmääruses;

6. lisaks tuletab meelde, et fondil on kohustus esitada kokkuvõte nende järgnevatel eelarveaastatel tehtavate maksete ajakavadest, mis tuleb teha varasematel eelarveaastatel võetud eelarveliste kulukohustuste täitmiseks (fondi finantsmääruse artikli 31 lõige 2);

7. kutsub fondi üles järgima tähelepanelikult alusmääruse sätteid, eriti seoses ümberpaigutamistega jaotiste vahel; on samas seisukohal, et tegevuspõhine eelarvestamine on keeruline süsteemis, kus personali- ja halduskulud on eraldatud tegevuskuludest, eelkõige sellises asutuses, mille põhitegevus on poliitikaanalüüside koostamine, teabe ja kogemuste jagamine ja vahetus ning partnerriikide suutlikkuse suurendamise toetamine;

Inimressursid

8. väljendab heameelt fondi algatuse üle vaadata põhjalikult läbi oma värbamismenetlus, lähtudes siseauditi talituse tähelepanekutest ja parlamendi soovitustest; märgib eelkõige, et fondi värbamismenetlus on ümber kujundatud ning mõned etapid on lisatud ja peamised toetavad meetmed on läbi vaadatud;

Siseaudit

9. väljendab heameelt fondi algatuse üle esitada eelarve täitmisele heakskiitu andvale asutusele fondi siseauditi aastaaruanne, mille on koostanud siseauditi talitus; peab seda läbipaistvuse märgiks ja näiteks parima tava kohta, mida peaksid järgima ka kõik teised ametid;

10. tunnistab, et 2009. aastal tegi siseauditi talitus auditi direktori kinnitava avalduse põhiosade kohta, et saada piisav kindlus seoses direktori kinnitava avalduse aluseks olevate põhiosade asjakohasuse ja tõhususega ning nende avalikustamisega iga-aastases tegevusaruandes; märgib, et siseauditi talitus leidis, et vähene asjakohane teave, mis toetab direktori kinnitavas avalduses esitatud tähelepanekuid, võib lugejat eksitada; kutsub seetõttu Euroopa Koolitusfondi direktorit üles neid tähelepanekuid üksikasjalikumalt selgitama (esitades muu hulgas teavet klassifitseerimise kriteeriumide, võimaliku kahjuliku mõju ja/või olulisuse ning negatiivsete sündmuste toimumise tõenäosuse kohta);

11. tunnistab, et 2009. aastal viidi ellu siseauditi talituse 15 soovitusest 11; märgib samuti, et siseauditi talitus esitas 2009. aastal kaheksa uut soovitust, mis käsitlesid direktori kinnitavat avaldust, sisekontrollisüsteemi paremat kirjeldust, riskijuhtimise üksikasjalikku kirjeldust, finantstehingute järelkontrollide kehtestamist, tehes kulukohustuste ja maksete riskipõhist kontrolli, ning ettevõtte näitajate sihtväärtuste kindlaksmääramist;

12. viitab eelarve täitmisele heakskiidu andmise otsusele lisatud muude horisontaalsete tähelepanekute osas oma 10. mai 2011. aasta resolutsioonile [7] ametite tulemuste, finantsjuhtimise ja kontrolli kohta.

[1] ELT C 338, 14.12.2010, lk 149.

[2] EÜT L 248, 16.9.2002, lk 1.

[3] ELT L 354, 31.12.2008, lk 82.

[4] EÜT L 357, 31.12.2002, lk 72.

[5] ELT L 252, 25.9.2010, lk 182.

[6] EÜT L 131, 23.5.1990, lk 1.

[7] Vastuvõetud tekstid, P7_TA(2011)0163 (vt käesoleva Euroopa Liidu Teataja lk 269).

--------------------------------------------------